รองนายกรัฐมนตรี ยืนยัน จำเป็นต้องคงประกาศเคอร์ฟิว ขณะที่ภาคเศรษฐกิจเน้นปรับรูปแบบใช้ออนไลน์ดำเนินธุรกิจระหว่างประเทศ
รองนายกรัฐมนตรี ยืนยัน จำเป็นต้องคงประกาศเคอร์ฟิว ขณะที่ภาคเศรษฐกิจเน้นปรับรูปแบบใช้ออนไลน์ดำเนินธุรกิจระหว่างประเทศนายวิษณุ เครืองาม รองนายกรัฐมนตรี ยืนยันมีความจำเป็นที่จะต้องคงประกาศเคอร์ฟิวอยู่ เพราะถือเป็นมาตรการหลักภายใต้ พ.ร.ก.ฉุกเฉิน แต่ทั้งนี้การจะผ่อนปรน หรือจะขยาย พ.ร.ก.ฉุกเฉิน หรือไม่ อยู่ที่ข้อเสนอของคณะแพทย์เป็นหลักส่วนนายสมคิด จาตุศรีพิทักษ์ รองนายกรัฐมนตรี กล่าวย้ำว่าการที่รัฐบาลได้รับความร่วมมือจากภาคเอกชนเป็นเรื่องที่ดี เพราะถือว่าช่วงนี้ทุกคนต้องเข้ามาช่วยเหลือกัน เนื่องจากเศรษฐกิจโลกตกต่ำอย่างมาก โดยเฉพาะสหรัฐอเมริกา ดังนั้นการที่ทุกคนต้องมาช่วยกันประคองเศรษฐกิจในประเทศให้สามารถขับเคลื่อนได้ โดยเฉพาะการจ้างงาน ให้คนมีงานทำจะเป็นเรื่องที่ดีที่สุด ส่วนการประเมินภาพรวมเศรษฐกิจไทยอาจจะตกต่ำนานถึง 9 เดือนนั้น เห็นว่า ไทยควรเตรียมแผนการรองรับไว้ขณะที่นายจุรินทร์ ลักษณะวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวถึงมาตรการผ่อนปรนด้านเศรษฐกิจในประเทศต่างๆ ทั้งที่ยังมีสถานการณ์การแพร่ระบาดของโรคโควิด-19 อยู่ จะส่งผลกระทบถึงการดำเนินธุรกิจของไทยหรือไม่ว่า อย่างน้อยที่สุดไทยควรจะฟื้นตัวให้ได้ก่อน และรัฐบาลมีนโยบายมุ่งดูแลสถานการณ์ภายในประเทศก่อน ทั้งปัญหาด้านสุขภาพและเศรษฐกิจ ก็ต้องดูแลควบคู่กันไป ส่วนเรื่องเศรษฐกิจ เห็นว่าถ้าไทยสามารถฟื้นตัวได้ก่อนก็จะเป็นเรื่องที่ดี เพื่อให้ตลาดในประเทศหมุนเวียนได้ แต่สิ่งใดที่เกี่ยวพันกับการส่งออกหรือเรื่องระหว่างประเทศ อาจต้องปรับระบบและรูปแบบ โดยใช้ออนไลน์มากขึ้น ซึ่งขณะนี้ดำเนินการอยู่ระดับหนึ่งแล้ว โดยเฉพาะในส่วนของกระทรวงพาณิชย์ ดังนั้นยืนยันภาคธุรกิจยังสามารถขับเคลื่อนได้ เพียงแต่ต้องปรับรูปแบบให้สอดคล้องกับสถานการณ์ ขณะเดียวกันได้อบรมสร้างนักธุรกิจส่งออกรุ่นใหม่ โดยใช้กระบวนการออนไลน์เป็นหลัก